CELEX: 52021PC0482
Language: el
Date: 2021-08-19
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2018/1493 με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.8.2021
            COM(2021) 482 final
            2021/0274(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για την τροποποίηση της εκτελεστικής απόφασης (ΕΕ) 2018/1493 με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 25 Φεβρουαρίου 2021, η Ουγγαρία ζήτησε να της επιτραπεί να συνεχίσει να εφαρμόζει μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας ΦΠΑ και να περιορίσει το δικαίωμα έκπτωσης ΦΠΑ όσον αφορά τη χρηματοδοτική μίσθωση ορισμένων επιβατικών αυτοκινήτων που δεν χρησιμοποιούνται αποκλειστικά για επαγγελματικούς σκοπούς. Το αίτημα συνοδευόταν από έκθεση η οποία περιλαμβάνει επανεξέταση του ποσοστού που προβλέπεται για τον περιορισμό του δικαιώματος έκπτωσης. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές τής 7ης Απριλίου 2021, σχετικά με το αίτημα που υπέβαλε η Ουγγαρία. Η Επιτροπή γνωστοποίησε στην Ουγγαρία, με επιστολή της 8ης Απριλίου 2021, ότι διέθετε όλες τις αναγκαίες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Τα άρθρα 168 και 168α της οδηγίας ΦΠΑ προβλέπουν ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές που πραγματοποιούνται για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της οδηγίας προβλέπει την υποχρέωση δήλωσης στοιχείων για την επιβολή ΦΠΑ όταν αγαθά, το οποία ανήκουν στην επιχείρηση, χρησιμοποιούνται για τις ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του, εφόσον το αγαθά αυτά δημιούργησαν δικαίωμα προς ολική ή μερική έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση.
            
            
               Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επαγγελματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους. 
            
            
               Δυνάμει του άρθρου 395 της οδηγίας ΦΠΑ, τα κράτη μέλη μπορούν να εφαρμόσουν μέτρα παρέκκλισης από τις διατάξεις της οδηγίας ΦΠΑ για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής, εφόσον έχουν λάβει έγκριση από το Συμβούλιο.
            
            
               
                  Βάσει της εκτελεστικής απόφασης (ΕΕ) 2018/1493 του Συμβουλίου
                     2
                  , επιτρέπεται επί του παρόντος στην Ουγγαρία να περιορίσει σε 50 % το δικαίωμα έκπτωσης του ΦΠΑ που καταβάλλεται επί δαπανών για τις οποίες υπάρχει δικαίωμα έκπτωσης φόρου όσον αφορά τη χρηματοδοτική μίσθωση επιβατικών αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς, καθώς και να απαλλάσσει τους υποκειμένους στον φόρο από την υποχρέωση να εξομοιώνουν τη μη επιχειρηματική χρήση των εν λόγω επιβατικών αυτοκινήτων με παροχή υπηρεσιών. Τα επιβατικά αυτοκίνητα που καλύπτονται από το μέτρο είναι αυτοκίνητα οχήματα που προορίζονται κυρίως για τη μεταφορά 9 προσώπων κατ’ ανώτατο όριο με μέγιστο μεικτό βάρος που δεν υπερβαίνει τους 5 τόνους. Οχήματα σχεδιασμένα για τη μεταφορά εμπορευμάτων, οχήματα ειδικού σκοπού (δηλ. γερανοφόρα οχήματα, πυροσβεστικά οχήματα, αυτοκινούμενες μπετονιέρες), οχήματα που προορίζονται για τη μεταφορά 10 ή περισσότερων των 10 ατόμων, ελκυστήρες και ρυμουλκούμενα οχήματα εξαιρούνται από τον περιορισμό του δικαιώματος έκπτωσης του ΦΠΑ και αντιμετωπίζονται με βάση τους συνήθεις κανόνες. Οι υποκείμενοι στον φόρο που δεν επιθυμούν να εφαρμόσουν το όριο έκπτωσης 50 %, αλλά επιθυμούν να ζητήσουν την έκπτωση του ΦΠΑ μέχρι το ποσοστό της πραγματικής επαγγελματικής χρήσης, επιτρέπεται να το πράξουν εφόσον διαθέτουν αναλυτικά στοιχεία σχετικά με την επαγγελματική χρήση των επιβατικών αυτοκινήτων που έχουν μισθωθεί με χρηματοδοτική μίσθωση. Η εκτελεστική απόφαση του Συμβουλίου λήγει την 31η Δεκεμβρίου 2021.
               
               
                  Η Ουγγαρία ζήτησε να παραταθεί η άδεια περιορισμού της αρχικής έκπτωσης σε καθορισμένο κατ' αποκοπή ποσοστό και, ως αντάλλαγμα, να απαλλάξει τις επιχειρήσεις από την υποχρέωση δήλωσης του ΦΠΑ όσον αφορά την ιδιωτική χρήση. Η Ουγγαρία ενημέρωσε την Επιτροπή ότι οι λόγοι παράτασης του μέτρου είναι ουσιαστικά οι ίδιοι με εκείνους που περιγράφονται στο προηγούμενο αίτημα. Η Ουγγαρία επιβεβαιώνει ότι το ειδικό μέτρο έχει αποφέρει θετικά αποτελέσματα, τόσο για τις επιχειρήσεις όσο και για τις φορολογικές αρχές, και εξακολουθεί να ισχύει το σκεπτικό για την παρέκκλιση. Η Ουγγαρία υπέβαλε επίσης έκθεση, σύμφωνα με το άρθρο 5 της εκτελεστικής απόφασης (ΕΕ) 2018/1493 του Συμβουλίου, για το ποσοστό που έχει τεθεί ως όριο για την έκπτωση του ΦΠΑ. Η Ουγγαρία θεωρεί ότι το μέγιστο ποσοστό του 50 % εξακολουθεί να ενδείκνυται. Σύμφωνα με τα στοιχεία που υποβλήθηκαν, το εκτιμώμενο ποσοστό ιδιωτική χρήσης εταιρικών αυτοκινήτων υπό χρηματοδοτική μίσθωση κυμάνθηκε μεταξύ 43% και 53% την περίοδο 2016-2019. Καθώς η εκτίμηση αυτή βασίζεται σε έμμεσα αποδεικτικά στοιχεία και υποθέσεις και, συνεπώς, θα μπορούσε να είναι υπερεκτιμημένη, η Ουγγαρία θεωρεί ότι ο περιορισμός στο 50% της έκπτωσης του ΦΠΑ επί των εισροών είναι το πλέον ενδεδειγμένο μέτρο. Επιπλέον, η πείρα από τους ελέγχους της φορολογικής αρχής έδειξε ότι η συντριπτική πλειονότητα — περίπου 90-95 % — όσων υποκείμενων στον φόρο ελέγχθηκαν εφαρμόζουν την υποχρεωτική αναλογία έκπτωσης 50 %. Κατά την Ουγγαρία, ο λόγος είναι, προφανώς, ότι, με τον τρόπο αυτό, απαλλάσσονται από την υποχρέωση τηρήσεως αναλυτικών αρχείων και ότι το ποσοστό ιδιωτικής χρήσης 50 % είναι αρκούντως κοντά στην πράξη. 
               
               
                  Λαμβανομένου υπόψη του θετικού αντικτύπου του ειδικού μέτρου στον διοικητικό φόρτο για τους φορολογούμενους και τις φορολογικές αρχές, προτείνεται να χορηγηθεί το μέτρο παρέκκλισης για μια ακόμα, περιορισμένη, περίοδο, έως την 31η Δεκεμβρίου 2024. Αίτηση παράτασης θα πρέπει να αποσταλεί στην Επιτροπή έως την 31η Μαρτίου 2024, συνοδευόμενη από έκθεση η οποία θα περιλαμβάνει επανεξέταση του ποσοστού που εφαρμόστηκε.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη (Εσθονία
                  3
               , Λετονία
                  4
               , Κροατία
                  5
               , Πολωνία
                  6
               , Ιταλία
                  7
                και Ρουμανία
                  8
               ). 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     9
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και δεν συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της διαδικασίας επιβολής του ΦΠΑ και την πρόληψη ορισμένων τύπων φοροδιαφυγής ή φοροαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός σε 50 % θα συμβάλει στην απλούστευση της είσπραξης του ΦΠΑ σε συγκεκριμένο τομέα.
               
            
            
               •Επιλογή της νομικής πράξης
            
            
               Προτεινόμενη νομική πράξη: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας ΦΠΑ, παρέκκλιση από τις κοινές διατάξεις περί ΦΠΑ είναι δυνατή μόνο κατόπιν έγκρισης από το Συμβούλιο, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Ουγγαρίας και αφορά μόνο το συγκεκριμένο κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η πρόταση αποσκοπεί στην απλούστευση της διαδικασίας επιβολής του φόρου με την κατάργηση της υποχρέωσης των υποκείμενων στον φόρο να τηρούν αρχεία σχετικά με την ιδιωτική χρήση των επαγγελματικών αυτοκινήτων που μισθώνονται με χρηματοδοτική μίσθωση και, ταυτόχρονα, στην πρόληψη ορισμένων μορφών φοροδιαφυγής στον τομέα του ΦΠΑ που οφείλεται στην τήρηση ανακριβών λογιστικών στοιχείων. Το προτεινόμενο μέτρο, συνεπώς, έχει δυνητικά θετική επίπτωση τόσο για τις επιχειρήσεις όσο και για τις φορολογικές διοικήσεις. Η πρόταση υποβλήθηκε από την Ουγγαρία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν θα έχει αρνητικές συνέπειες στους ιδίους πόρους της Ένωσης από τον ΦΠΑ.
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιορίζεται χρονικά και περιλαμβάνει ρήτρα λήξης ισχύος, η οποία έχει οριστεί την 31η Δεκεμβρίου 2024. 
               
               
                  Σε περίπτωση που η Ουγγαρία εξετάσει το ενδεχόμενο νέας παράτασης του μέτρου παρέκκλισης πέραν του 2024 θα πρέπει μαζί με το αίτημα παράτασης να υποβάλει στην Επιτροπή, το αργότερο έως την 31η Μαρτίου 2024, έκθεση η οποία να περιλαμβάνει επανεξέταση του μέγιστου ποσοστού.
               
            
         
         
            
               2021/0274 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2018/1493 με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας 
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  10
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Βάσει της εκτελεστικής απόφασης (ΕΕ) 2018/1493 του Συμβουλίου
                  11
               , επετράπη στην Ουγγαρία να εφαρμόσει, έως την 31η Δεκεμβρίου 2021, ειδικό μέτρο το οποίο, αφενός, περιόριζε σε 50 % το δικαίωμα έκπτωσης του φόρου προστιθέμενης αξίας (ΦΠΑ) επί δαπανών που αφορούν τα επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς, κατά παρέκκλιση των άρθρων 168 και 168α της οδηγίας της οδηγίας 2006/112/ΕΚ και, αφετέρου, δεν εξομοίωνε με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της εκτελεστικής απόφασης, κατά παρέκκλιση του άρθρου 26 παράγραφος 1 στοιχείο α) της εν λόγω οδηγίας («ειδικό μέτρο»). 
            
            
               (2)Με επιστολή που πρωτοκολλήθηκε από την Επιτροπή στις 25 Φεβρουαρίου 2021, η Ουγγαρία ζήτησε την άδεια να συνεχίσει να εφαρμόζει το ειδικό μέτρο («αίτημα παράτασης»). 
            
            
               (3)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα παράτασης στα άλλα κράτη μέλη, με επιστολές της 7ης Απριλίου 2021. Με επιστολή της 8ης Απριλίου 2021, η Επιτροπή κοινοποίησε στην Ουγγαρία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.
            
            
               (4)Η Ουγγαρία υπέβαλε επίσης, μαζί με το αίτημα παράτασης, έκθεση, σύμφωνα με το άρθρο 5 της εκτελεστικής απόφασης (ΕΕ) 2018/1493, η οποία περιλάμβανε επανεξέταση του καθορισμένου ποσού για την έκπτωση του ΦΠΑ. Με βάση τα διαθέσιμα επί του παρόντος στοιχεία, ήτοι την εμπειρία από τον φορολογικό έλεγχο και τις στατιστικές ιδιωτικής χρήσης των επιβατικών αυτοκινήτων, η Ουγγαρία επιβεβαιώνει, στο αίτημα παράτασης, ότι το όριο του 50 % εξακολουθεί να είναι δικαιολογημένο και ενδεδειγμένο. Επιπλέον, το ειδικό μέτρο μείωσε όντως τον διοικητικό φόρτο για τους φορολογούμενους και τις φορολογικές αρχές. Συνεπώς, θα πρέπει να επιτραπεί στην Ουγγαρία να συνεχίσει να εφαρμόζει το εν λόγω ειδικό μέτρο. 
            
            
               (5)Η παράταση του ειδικού μέτρου θα πρέπει να περιοριστεί χρονικά ώστε να καταστεί δυνατή η αξιολόγηση της αποτελεσματικότητάς του και της καταλληλότητας του ποσοστού. Θα πρέπει, συνεπώς, να επιτραπεί στην Ουγγαρία να συνεχίσει να εφαρμόζει το ειδικό μέτρο για περιορισμένο χρονικό διάστημα, έως την 31η Δεκεμβρίου 2024.
            
            
               (6)Εάν η Ουγγαρία θεωρεί ότι είναι αναγκαία η παράταση της άδειας πέραν του 2024, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του μέγιστου εφαρμοζόμενου ποσοστού, συνοδευόμενη από την αίτηση παράτασης, το αργότερο έως την 31η Μαρτίου 2024.
            
            
               (7)Το ειδικό μέτρο θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               (8)Επομένως, η εκτελεστική απόφαση (ΕΕ) 2018/1493 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το άρθρο 5 της εκτελεστικής απόφασης (ΕΕ) 2018/1493 αντικαθίσταται από το ακόλουθο κείμενο:
            
         
         
            
               «Άρθρο 5
            
            
               Η παρούσα απόφαση εφαρμόζεται από την 1η Ιανουαρίου 2019 έως την 31η Δεκεμβρίου 2024.
            
            
               Αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή έως την 31η Μαρτίου 2024 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.».
            
            
               Άρθρο 2
            
            
               Η παρούσα απόφαση απευθύνεται στην Ουγγαρία.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        EE 347 της 11.12.2006, σ.1. 
               
               
                  
                     (2)
                  
                        Εκτελεστική απόφαση (ΕΕ) 2018/1493 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 252 της 8.10.2018, σ. 44.
               
               
                  
                     (3)
                  
                        Εκτελεστική απόφαση (EE) 2017/1854 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2014/797/ΕΕ, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 265 της 14.10.2017, σ. 17.
               
               
                  
                     (4)
                  
                        Εκτελεστική απόφαση (ΕΕ) 2018/1921 του Συμβουλίου, της 4ης Δεκεμβρίου 2018, για την τροποποίηση της εκτελεστικής απόφασης 2013/191/ΕΕ με την οποία επιτρέπεται στη Λετονία να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 311 της 7.12.2018, σ. 36.
               
               
                  
                     (5)
                  
                        Εκτελεστική απόφαση (ΕΕ) 2018/1994 του Συμβουλίου, της 11ης Δεκεμβρίου 2018, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 320 της 17.12.2018, σ. 35.
               
               
                  
                     (6)
                  
                        Εκτελεστική απόφαση (ΕΕ) 2019/1594 του Συμβουλίου, της 24ης Σεπτεμβρίου 2019, για την τροποποίηση της εκτελεστικής απόφασης 2013/805/ΕΕ με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 248 της 27.9.2019, σ. 71.
               
               
                  
                     (7)
                  
                        Εκτελεστική απόφαση (ΕΕ) 2019/2138 του Συμβουλίου της 5ης Δεκεμβρίου 2019 για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 324 της 13.12.2019, σ. 7.
               
               
                  
                     (8)
                  
                        Εκτελεστική απόφαση (ΕΕ) 2020/1262 του Συμβουλίου της 4ης Σεπτεμβρίου 2020 για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 296 της 10.09.2020, σ. 6.
               
               
                  
                     (9)
                  
                        COM (2004) 728 final - Πρόταση οδηγίας του Συμβουλίου που τροποποιεί την οδηγία 77/388/EOK με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ.10) που αποσύρθηκε στις 21 Μαΐου 2014
                  
                  (ΕΕ C 153 της 21. 05. 2014, σ. 3) 
               
               
                  
                     (10)
                  
                        ΕΕ L 347 της 11.12.2006, σ.1. 
               
               
                  
                     (11)
                  
                  
                        Εκτελεστική απόφαση (ΕΕ) 2018/1493 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 252 της 8.10.2018, σ. 44.